SKRIFTLIG FORESPØRGSEL E-2548/02

af Erik Meijer (GUE/NGL) til Kommissionen

(12. september 2002)

Om: Anvendelse af katalysatorer og brændsel med lavt svovlindhold med henblik på at mindske skibsfartens store andel i luftforureningen

1. Hvilke foranstaltninger både med hensyn til registrerede skibe i EU-medlemsstaterne og med hensyn til godkendelse af stærkt forurenende skibe fra andre stater træffes der i Den Europæiske Union forud for eventuelle effektive foranstaltninger, der træffes inden for Den Internationale Søfartsorganisation (IMO), for at mindske skibes emissioner af drivhusgas mest muligt og tilskynde IMO til at udarbejde en relevant lovgivning på dette område?

2. Træder pligten for skibe ved sejlads i Nordsøen og Østersøen til at anvende bunkerolie, hvis svovlindhold ikke er højere end 1,5 %, i kraft på den i 1997 planlagte dato, dvs. den 31. december 2002, eller udsættes dens ikrafttræden som følge af, at 15 flagstater, som tilsammen udgør 50 % af den internationale tonnage, endnu ikke har ratificeret bilag VI til Marpol-konventionen?

3. Er den i spørgsmål 2 nævnte bunkerolie i mellemtiden tilgængelig i tilstrækkelig mængde i alle EU-havne, eller fortsætter situationen fra i begyndelsen af 2001 (skriftlig forespørgsel E-0407/01(1)), hvor bunkerolie med et svovlindhold på 1 % kun produceres og sælges i begrænset omfang, hvor prisen er betydeligt højere end for olien med et svovlindhold på 3 %, og hvor der endvidere blev beregnet højre transportomkostninger?

4. Kan Kommissionen for hver enkelt EU-medlemsstat og for EU som helhed angive, hvor stor en procentsats af skibene, der er udstyret med en katalysator?

5. I hvilket omfang anvender andre medlemsstater Sverige som forbillede, som via finansielle incitamenter tilskynder til anvendelsen af svovlfattig bunkerolie? Går Kommissionen ind for denne fremgangsmåde? I benægtende fald hvorfor ikke?

(1) EFT C 318 E af 13.11.2001, s. 45.

Svar afgivet på Kommissionens vegne af Margot Wallström

(22. oktober 2002)

Kommissionen er i øjeblikket ved at lægge sidste hånd på en EU-strategi for nedbringelse af emissioner til luften fra søgående skibe. Heri indgår et forslag om ændring af direktiv 1999/32/EF(1) om begrænsning af svovlindholdet i visse flydende brændstoffer. Der blev afholdt en høring i begyndelsen af 2002 for at indsamle oplysninger som grundlag for strategien, og der er også gennemført en række undersøgelser for Kommissionen i den senere tid. Yderligere oplysninger kan findes på http://www.europa.eu.int/comm/environment/air/transport.htm

3.

1. For så vidt angår emission af drivhusgasser, gentager den kommende EU-strategi tilsagnet fra det sjette miljøhandlingsprogram(2) om at Kommissionen vil fastlægge og gennemføre særlige foranstaltninger med henblik på at nedbringe emissionen af drivhusgasser fra søgående skibe, hvis der ikke vedtages foranstaltninger hertil i Den Internationale Søfartsorganisation (IMO) inden 2003. Kommissionen samarbejder i øjeblikket med medlemsstaterne om at udarbejde en koordineret EU-holdning til spørgsmålet, som skal forhandles i IMO. Det forekommer sandsynligt, at IMO vedtager en strategi for drivhusgasser i 2003.

2. For så vidt angår den internationale konvention om forebyggelse af forurening fra skibe (Marpol) bilag VI, træder emissionsbekæmpelsesområderne for svovloxider (SOX) i Nordsøen og Østersøen ikke i kraft den 31. december 2002. Bilag VI kan kun træde i kraft 12 måneder efter, at det er blevet ratificeret af 15 flagstater, som repræsenterer mindst 50 % af verdenshandelsflådens tonnage. Til dato har seks flagstater, som repræsenterer 26 % af tonnagen, ratificeret bilaget. Kommissionens forslag om ændring af direktiv 1999/32/EF vil dog bl.a. indeholde bestemmelser, som sigter på at indføre SOX-emissionsbekæmpelsesområdet i praksis.

3. Vedrørende tilgængeligheden af skibsbrændstof med et svovlindhold på under 1,5 %, viste en nyere undersøgelse, som Beicip Franlab har gennemført for Kommissionen, at det gennemsnitlige svovlindhold i bunkerolie, som sælges i EU er 2,5 %. I tre medlemsstater er det gennemsnitlige svovlindhold i bunkerolie på under 2 % og i to medlemsstater er det på over 3,0 %. I den samme undersøgelse konstateres, at ca. 5 mio. ton bunkerolie med et svovlindhold på 1,5 % kunne gøres tilgængeligt i EU til en forholdsvis lav pris.

4. Der foreligger ikke Kommissionen nogen oplysninger i øjeblikket om antallet af EU-skibe med katalysator.

5. Med hensyn til finansielle incitamenter er der nogle EU-havne, herunder Hamburg og Rotterdam, som tilbyder en nedsættelse af havneafgiften til skibe, som anvender brændstof med lavt svovlindhold. Det svenske system med miljødifferentierede sejlløbsgebyrer er ikke indført i andre medlemsstater, formodentlig fordi de fleste ikke har noget eksisterende system for sejlløbsgebyrer, som kunne tilpasses på denne måde. Som led i den kommende EU-strategi undersøger Kommissionen gennemførligheden af en række markedsbaserede instrumenter som et supplement til reguleringstiltag med henblik på at reducere emissionerne.

(1) Rådets direktiv 1999/32/EF af 26. april 1999 om begrænsning af svovlindholdet i visse flydende brændstoffer og om ændring af direktiv 93/12/EØF, EFT L 121 af 11.5.1999.

(2) Europa-Parlamentets og Rådets afgørelse nr. 1600/2002/EF af 22. juli 2002 om fastlæggelse af Fællesskabets sjette miljøhandlingsprogram, EFT L 242 af 10.9.2002.